### NN 134/2015 (11.12.2015.), Pravilnik o obliku, sadržaju i načinu vođenja evidencije osoba s položenim ispitom o stručnoj osposobljenosti za obavljanje pogrebničke djelatnosti

MINISTARSTVO PODUZETNIŠTVA I OBRTA

2522

Na temelju članka 20. stavka 2. Zakona o pogrebničkoj djelatnosti (»Narodne novine«, broj 36/15.), ministar nadležan za poduzetništvo i obrt, uz prethodno mišljenje Hrvatske obrtničke komore, donosi

PRAVILNIK

O OBLIKU, SADRŽAJU I NAČINU VOĐENJA EVIDENCIJE OSOBA S POLOŽENIM ISPITOM O STRUČNOJ OSPOSOBLJENOSTI ZA OBAVLJANJE POGREBNIČKE DJELATNOSTI

Članak 1.

Ovim Pravilnikom propisuje se oblik, sadržaj i način vođenja evidencije osoba s položenim ispitom o stručnoj osposobljenosti za obavljanje pogrebničke djelatnosti (u daljnjem tekstu: evidencija).

Članak 2.

Evidencija se sastoji od:

– prijavnice za ispit o stručnoj osposobljenosti

– liste prijavljenih kandidata

– obavijesti kandidatima o polaganju ispita o stručnoj osposobljenosti

– zapisnika o ispitima o stručnoj osposobljenosti

– matične knjige

– zbirke izdanih uvjerenja o stručnoj osposobljenosti.

Članak 3.

Zapisnik o ispitu o stručnoj osposobljenosti vodi se za svakog ispitanika, sastoji se od tri dijela i sadrži:

– 1. dio (znak i naziv Hrvatska obrtnička komora, ime, očevo ime i prezime ispitanika, OIB, nadnevak rođenja, datum, mjesto, općina i županija rođenja, državljanstvo, adresa stanovanja, telefon, redni broj pristupa ispitu);

– 2. dio (podijeljen u 3 odjeljka):

– odjeljak a) rezultat pismenog dijela ispita

– odjeljak b) rezultat usmenog dijela ispita

– odjeljak c) ukupni uspjeh na ispitu, mjesto polaganja ispita i potpis Predsjednika komisije.

– 3. dio (za kandidata koji nije položio ispit, napomene i izdvojena mišljenja članova komisije, potpis predsjednika komisije).

Članak 4.

Matična knjiga ispita o stručnoj osposobljenosti za obavljanje pogrebničke djelatnosti vodi se za sve ispitanike u elektroničkom obliku i sadrži podatke o:

1. Hrvatskoj obrtničkoj komori, redni broj matične knjige i podatak o rednim brojevima koje knjiga obuhvaća

2. ispitaniku (redni broj, matični broj, ime, ime oca i prezime, OIB, nadnevak rođenja, mjesto, općina, županija i podatak o državljanstvu)

3. ispitu o stručnoj osposobljenosti za obavljanje pogrebničke djelatnosti (vrijeme polaganja ispita, uspjeh na pismenom dijelu ispita, uspjeh na usmenom dijelu ispita i konačni uspjeh). Na kraju podataka je prostor za zabilješke i mjesto za potpis predsjednika ispitne komisije.

Članak 5.

Zbirka izdanih uvjerenja o stručnoj osposobljenosti za obavljanje pogrebničke djelatnosti vodi se u elektroničkom obliku i sadrži:

1. opće podatke o Hrvatskoj obrtničkoj komori (broj registra, broj upisa od-do)

2. podatke o izdanim uvjerenjima, (matični broj, zanimanje, ime, ime oca i prezime ispitanika, OIB, nadnevak rođenja, mjesto, općina i županija rođenja, državljanstvo).

3. nadnevak položenog ispita

4. uspjeh na ispitu

5. potpis odgovorne osobe

6. prostor za bilješke

7. mjesto i nadnevak upisa u zbirku.

Članak 6.

Ovaj Pravilnik stupa na snagu prvog dana od dana objave u »Narodnim novinama«.

Klasa: 053-01/12-01/213

Urbroj: 516-04-02/1-15-61

Zagreb, 16. studenoga 2015.

Ministar

Gordan Maras, v. r.